**Salm 61**

(Yr ail gasgliad o Salmau 42—72)

***Gweddi am amddiffyn***

*I'r arweinydd cerdd: I gyfeiliant offerynnau llinynnol. Salm Dafydd.*

*1 Gwranda arna i'n galw, O Dduw. Gwranda ar fy ngweddi.* *2 Dw i'n galw arnat ti o ben draw'r byd. Pan dw i'n anobeithio, arwain fi at graig uchel ddiogel.* *3 Achos rwyt ti'n le saff i mi fynd; yn gaer gref lle all fy ngelynion ddim dod.* *4 Gad i mi aros yn dy babell am byth, yn saff dan gysgod dy adenydd.*

*Saib*

*5 O Dduw, clywaist yr addewidion wnes i; ti wedi rhoi etifeddiaeth i mi gyda'r rhai sy'n dy addoli.*

*6 Gad i'r brenin fyw am flynyddoedd eto! Gad iddo fyw am genedlaethau lawer,* *7 ac eistedd ar yr orsedd o flaen Duw am byth! Gwylia drosto gyda dy gariad a dy ofal ffyddlon.*

*8 Yna byddaf yn canu mawl i dy enw am byth, wrth i mi gadw fy addewidion i ti bob dydd.*

*......................*

Mae’r Salm yma, a Salmau 62 a 63 yn mynd gyda’i gilydd. Mae cefndir y Salm yn 2 Samuel 15-17 – sef y cyfnod pan oedd Absalom, mab Dafydd wedi gwrthryfela a chipio’r orsedd.

*Felly dyma Dafydd yn dweud wrth ei swyddogion yn Jerwsalem, “Rhaid i ni ffoi, neu wnawn ni ddim dianc oddi wrth Absalom. Dewch! Brysiwch i ni adael, rhag iddo'n dal ni a lladd pawb yn y ddinas!” (2 Samuel 15: 14)*

Mae’r Salm yn dechrau ar nodyn trist. Roedd Dafydd yn isel ei ysbryd, roedd o’n *anobeithio*. Ond mae’n troi at Dduw er mwyn cael cysur. Mae’r darluniau o Dduw fel craig, fel caer, fel aderyn yn gofalu am ei chywion yn rhai cyfarwydd o’r Salmau blaenorol. Yng nghwmni Duw roedd Dafydd yn teimlo’n saff.

Mae gwrthryfel mab yn erbyn tad yn beth difrifol iawn. Mae parchu rhieni yn un o’r Deg Gorchymyn ac roedd hyd yn oed Shakespeare yn sgwennu, *How sharper than a serpent's tooth it is to have a thankless child! (King Lear).*

I riant does fawr ddim yn waeth na’ch plentyn eich hun yn troi yn eich erbyn. Troi at Dduw oedd unig obaith Dafydd am gysur, ac fe ddylai Cristnogion ddilyn ei esiampl a gweddïo ar yr Arglwydd pan mae bywyd yn anodd. Mae Iesu’n rhoi gwahoddaid yn y Testament Newydd,

*Dewch ata i, bawb sy'n cael eich llethu gan feichiau trwm, a rhof i orffwys i chi.* *Dewch gyda mi o dan fy iau i, er mwyn i chi ddysgu gen i. Dw i'n addfwyn ac yn ostyngedig, a chewch chi orffwys. (Mathew 11: 28-29)*

Dydyn ni ddim yn hollol sicr pa addewidion oedd Dafydd wedi ei wneud i’r Arglwydd. Efallai ei fod wedi addo i fod yn ffyddlon i Dduw, arwain y bobl yn y ffordd iawn a bod yn ufudd i gyfreithiau’r Arglwydd.

Er bod y Salm yn cychwyn yn drist mae hi’n gorffen yn llawen - roedd Dafydd yn gwerthfawrogi cariad a ffyddlondeb Duw, ac o’r herwydd roedd o’n gallu canu mawl o waelod calon.